Den prestigefulde golfturnering Made in Himmerland, der til sommer løber af stablen for 9. gang bliver den sidste af sin slags. Banen i Gatten skal fremover udskiftes med et endnu ukendt sted. Turneringen, der har været ejet af Made in Himmerland Fonden, er blevet overtaget af selskabet GolfPromote, der også driver ECCO Tour og den danske Challenge Tour-turnering. Her vil man fremadrettet flytte turneringen ud i landet - under et nyt, endnu ikke offentliggjort, navn. Made In Himmerland blev spillet første gang i 2014 under navnet Made in Denmark. Siden fulgte yderligere tre turneringer i Gatten inden Silkeborg Ry Golfklub fik værtsskabet i 2018. I 2019 var turneringen igen tilbage i Gatten inden corona satte en stopper for 2020-udgaven af Made in Denmark. I 2021 og 2022  blev turneringen spillet under navnet Made in Himmerland - og det er altså også sådan at turneringen takker af i Nordjylland i juli. Over årene har godt en halv million golfinteresserede tilskuere besøgt turneringen, hvor der er blevet uddelt pengepræmier for tæt på 150 millioner kroner.

Referat:
En af Nordjyllands største sportsevents forlader landsdelen.